REGULAMENTUL (CE) NR. 482/2009 AL COMISIEI
din 8 iunie 2009
de modificare a Regulamentului (CE) nr. 1974/2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR) și a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 91,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), în special articolul 42,
întrucât:
(1)
Regulamentul (CE) nr. 1698/2005, care instituie cadrul juridic pentru sprijinul pentru dezvoltare rurală acordat din FEADR în întreaga Comunitate, a fost modificat prin Regulamentul (CE) nr. 473/2009 al Consiliului [de modificare a Regulamentului (CE) nr. 1698/2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) și a Regulamentului 1290/2005 privind finanțarea politicii agricole comune (Regulamentul Consiliului privind banda largă)] (3) pentru a ține seama de Planul european de redresare economică, aprobat de Consiliul European în cadrul reuniunii sale din 11 și 12 decembrie 2008.
(2)
Prin urmare, Regulamentul (CE) nr. 1974/2006 al Comisiei (4) trebuie completat cu norme de aplicare detaliate suplimentare.
(3)
Articolul 70 alineatul (4b) din Regulamentul (CE) nr. 1698/2005 permite statelor membre să aplice rate mai ridicate de cofinanțare prin FEADR pe parcursul anului 2009, sub rezerva respectării ratei globale a contribuției FEADR, astfel cum este prevăzută la articolul 70 alineatul (3) din regulamentul respectiv, pe durata întregii perioade de programare. Este necesar să se stabilească procedura prin care statele membre să poată utiliza această posibilitate, precum și mecanismul prin care să se asigure faptul că rata globală a contribuției FEADR va fi respectată pe durata întregii perioade de programare.
(4)
Pentru a facilita implementarea strategiilor de dezvoltare locală și, în special, funcționarea grupurilor de acțiune locală, astfel cum sunt definite la articolul 62 din Regulamentul (CE) nr. 1698/2005, trebuie prevăzută posibilitatea de a achita plăți în avans pentru costurile curente aferente acestora.
(5)
Ținând seama de beneficiul ecologic general care rezultă din transferul unei exploatații sau al unei părți a acesteia către o organizație care are drept obiectiv gestionarea resurselor naturale, trebuie să li se permită statelor membre să îl scutească pe beneficiar de rambursare în cazul în care organizația nu preia angajamentul luat de acesta ca o condiție de acordare a ajutorului.
(6)
Trebuie facilitată efectuarea operațiunilor legate de investiții aferente întreținerii, restaurării și punerii în valoare a patrimoniului natural și dezvoltării spațiilor de mare valoare naturală, prevăzute la articolul 57 litera (a) din Regulamentul (CE) nr. 1698/2005. Prin urmare, statelor membre trebuie să li se permită să stabilească nivelul ajutorului acordat pentru aceste operațiuni pe bază de costuri standard și de ipoteze standard privind pierderile de venituri, astfel cum se prevede deja pentru operațiuni similare la articolul 53 din Regulamentul (CE) nr. 1974/2006.
(7)
Pentru a permite statelor membre să beneficieze de articolul 70 alineatul (4b) din Regulamentul (CE) nr. 1698/2005, trebuie adaptate regulile de calculare a contribuției Comunității în contextul conturilor FEADR, prevăzute de Regulamentul (CE) nr. 883/2006 (5).
(8)
Prin urmare, Regulamentele (CE) nr. 1974/2006 și (CE) nr. 883/2006 trebuie modificate în consecință.
(9)
Prezentul regulament trebuie să se aplice începând cu 1 ianuarie 2009, pentru a păstra coerența cu data de la care se aplică Regulamentul (CE) nr. 473/2009 [Regulamentul Consiliului privind banda largă], completat de dispozițiile prezentului regulament. Această aplicare retroactivă nu trebuie să încalce principiul certitudinii juridice a beneficiarilor interesați.
(10)
Măsurile prevăzute de prezentul regulament sunt conforme cu avizul Comitetului pentru dezvoltare rurală și al Comitetului pentru fonduri agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 1974/2006 se modifică după cum urmează:
1.
Articolul 6 alineatul (1) se modifică după cum urmează:
(a)
După litera (b) se inserează următoarea literă:
„(ba)
modificările planului de finanțare referitor la implementarea articolului 70 alineatul (4b) din Regulamentul (CE) nr. 1698/2005;”;
(b)
litera (c) se înlocuiește cu următorul text:
„(c)
alte modificări care nu sunt prevăzute la literele (a), (b) și (ba) de la prezentul alineat.”;
2.
După articolul 8 se inserează următorul articol:
„Articolul 8a
(1) Statele membre care intenționează să efectueze modificări în ceea ce privește implementarea articolului 70 alineatul (4b) din Regulamentul (CE) nr. 1698/2005 transmit Comisiei un plan de finanțare modificat care conține ratele majorate ale contribuției FEADR ce urmează a fi aplicate în 2009.
Procedura prevăzută la articolul 9 din prezentul regulament se aplică modificărilor comunicate în conformitate cu primul paragraf.
(2) După primirea ultimei declarații a cheltuielilor pentru anul 2009, care trebuie depusă până cel târziu la 31 ianuarie 2010, în conformitate cu articolul 16 alineatul (2) din Regulamentul (CE) nr. 883/2006 al Comisiei (6), Comisia calculează ratele maxime ale contribuției FEADR aplicabile pentru restul perioadei de programare, în vederea respectării ratelor globale maxime ale contribuției FEADR, astfel cum se prevede la articolul 70 alineatele (3) și (4) din Regulamentul 1698/2005. Detaliile și rezultatul calculului respectiv sunt comunicate statelor membre până la 15 februarie 2010.
(3) Statele membre transmit Comisiei, până la 15 martie 2010, un nou plan de finanțare care conține noile rate ale contribuției FEADR pentru restul perioadei de programare, ținând seama de ratele maxime calculate de Comisie în conformitate cu alineatul (2).
În cazul în care un stat membru nu transmite noul plan de finanțare până la data menționată anterior sau în cazul în care planul de finanțare transmis nu respectă ratele maxime calculate de Comisie, acestea din urmă devin în mod automat aplicabile programului de dezvoltare rurală al statului respectiv, de la declararea cheltuielilor achitate de agenția de plată pe durata primului trimestru al anului 2010 și până la realizarea unui plan de finanțare revizuit, compatibil cu ratele de cofinanțare calculate de Comisie.
3.
Articolul 38 se înlocuiește cu următorul text:
„Articolul 38
(1) Costurile de funcționare ale grupurilor de acțiune locală, prevăzute la articolul 63 litera (c) din Regulamentul (CE) nr. 1698/2005, sunt eligibile pentru sprijin comunitar în limita a 20 % din valoarea totală a cheltuielilor publice legate de strategia de dezvoltare locală.
(2) Grupurile de acțiune locală pot solicita agențiilor de plăți competente achitarea unui avans în cazul în care se include în programul de dezvoltare rurală o astfel de posibilitate. Valoarea acestor avansuri nu trebuie să depășească 20 % din ajutorul public legat de costurile aferente funcționării, iar achitarea acestora este condiționată de constituirea unei garanții bancare sau a unei garanții echivalente care corespunde procentului de 110 % din valoarea avansului. Garanția se eliberează cel târziu la data încheierii strategiei de dezvoltare locală.
Articolul 26 alineatul (5) din Regulamentul (CE) nr. 1975/2006 (7) nu se aplică plății menționate la primul paragraf.
4.
La articolul 44 alineatul (2) se adaugă următoarea literă:
„(c)
în cazul în care exploatația unui beneficiar este transferată, în întregime sau parțial, unei organizații care are drept obiectiv principal gestionarea resurselor naturale în vederea conservării mediului, cu condiția ca transferul să vizeze utilizarea permanentă a terenului în scopul conservării naturii și să fie asociat unui beneficiu ecologic semnificativ.”;
5.
La articolul 53, alineatul (1) se înlocuiește cu următorul text:
„(1) După caz, statele membre pot stabili nivelul ajutorului prevăzut la articolele 31, 37-41 și 43-49 din Regulamentul (CE) nr. 1698/2005 pe bază de costuri standard și de ipoteze standard privind pierderile de venituri.
Fără a aduce atingere dispozițiilor de fond și procedurale privind ajutoarele de stat, primul alineat se aplică, de asemenea, investițiilor asociate întreținerii, restaurării și punerii în valoare a patrimoniului natural și dezvoltării spațiilor de mare valoare naturală, astfel cum se prevede la articolul 57 litera (a) din Regulamentul (CE) nr. 1698/2005.”;
6.
Anexele II și VII se modifică în conformitate cu anexa la prezentul regulament.
Articolul 2
La articolul 17 alineatul (1) din Regulamentul (CE) nr. 883/2006 se adaugă paragraful al doilea, după cum urmează:
„Prin derogare de la primul paragraf, pentru cheltuielile achitate de statele membre în perioada 1 aprilie - 31 decembrie 2009, contribuția Comunității se calculează pe baza planului de finanțare aflat în vigoare în ultima zi a perioadei de referință.”.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iunie 2009.